KOMMISSIONENS FORORDNING (EF) Nr. 417/96 af 7. marts 1996 om gennemførelsesbestemmelser for perioden fra 1. januar til 30. juni 1996 for de ekstra toldkontingenter for oksekød, som ved Rådets forordning (EF) nr. 3066/95 er fastsat for Republikken Polen og Republikken Ungarn
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3066/95 af 22. december 1995 om visse indrømmelser i form af EF-toldkontingenter for en række landbrugsprodukter og om autonom og midlertidig tilpasning af visse landbrugsindrømmelser, der er fastsat i Europaaftalerne, for at tage hensyn til den landbrugsaftale, der er indgået under de multilaterale handelsforhandlinger i Uruguay-rundens regi (1), særlig artikel 8, og
ud fra følgende betragtninger:
Ved forordning (EF) nr. 3066/95 åbnes der for første halvår af 1996 toldkontingenter for oksekød;
ved Kommissionens forordning (EF) nr. 1942/95 af 4. august 1995 om fastsættelse for perioden fra 1. juli 1995 til 30. juni 1996 af gennemførelsesbestemmelser for de toldkontingenter for oksekød, der er fastsat i de Europaaftaler, der er indgået mellem De Europæiske Fællesskaber og deres medlemsstater på den ene side og Republikken Polen, Republikken Ungarn, Den Tjekkiske Republik, Den Slovakiske Republik, Republikken Bulgarien og Rumænien på den anden side (2), senest ændret ved forordning (EF) nr. 2416/95 (3), er der fastsat gennemførelsesbestemmelser for indførelsen af visse mængder oksekød; ved forordning (EF) nr. 3066/95 er mængderne for Republikken Polen og Republikken Ungarn blevet øget for det første halvår af 1996; der bør derfor fastsættes gennemførelsesbestemmelser for disse ekstra mængder under nøje hensyntagen til den ved forordning (EF) nr. 1942/95 allerede fastsatte importordning;
det bør fastsættes, at ordningen skal forvaltes ved hjælp af importlicenser; der bør i dette øjemed blandt andet fastlægges regler for indgivelse af ansøgninger samt for de oplysninger, som skal være anført på ansøgningerne og licenserne, i givet fald ved fravigelse af visse bestemmelser i Kommissionens forordning (EØF) nr. 3719/88 af 16. november 1988 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter (4), senest ændret ved forordning (EF) nr. 2137/95 (5), og i Kommissionens forordning (EF) nr. 1445/95 af 26. juni 1995 om gennemførelsesbestemmelser for ordningen med import- og eksportlicenser for oksekød og om ophævelse af forordning (EØF) nr. 2377/80 (6), ændret ved forordning (EF) nr. 2856/95 (7); derudover bør det fastsættes, at licenser og attester udstedes efter en betænkningsperiode og eventuelt ved anvendelse af en standardprocentsats for nedsættelse;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
1. I perioden fra 1. januar til 30. juni 1996 kan der i forbindelse med de toldkontingenter, der er fastsat i artikel 1 i forordning (EF) nr. 3066/95 indføres:
- 750 tons fersk, kølet eller frosset oksekød henhørende under KN-kode 0201 og 0202 med oprindelse i Polen
- 275 tons fersk, kølet eller frosset oksekød henhørende under KN-kode 0201 og 0202 med oprindelse i Ungarn
- 220 tons forarbejdede produkter henhørende under KN-kode 1602 50 31 eller 1602 50 39 med oprindelse i Polen.
2. For kødet nedsættes de værditoldsatser og de specifikke toldsatser, der er fastsat i den fælles toldtarif, med 80 %.
For de forarbejdede produkter fastsættes værditoldsatsen til 13 %.
Artikel 2
1. For at kunne komme ind under importordningerne kræves nedenstående:
a) Licensansøgeren skal være en fysisk eller juridisk person, som ved ansøgningens indgivelse på en for medlemsstatens myndigheder tilfredsstillende måde skal godtgøre, at han i løbet af de sidste tolv måneder har udøvet handelsvirksomhed med oksekød med tredjelande; ansøgeren skal være optaget i et nationalt momsregister.
b) Licensansøgningen kan kun forelægges i den medlemsstat, hvor ansøgeren er momsregistreret.
c) For hver gruppe af de produkter, der er omhandlet i artikel 1, stk. 1, første, andet eller tredje led, skal licensansøgningen omfatte en mængde på mindst 15 tons, udtrykt i produktvægt, uden at den disponible mængde overskrides.
d) Licensansøgningen og licensen skal i rubrik 8 være forsynet med angivelse af oprindelseslandet; licensen forpligter til indførsel fra det angivne land.
e) Licensansøgningen og licensen skal i rubrik 20 være forsynet med mindst en af nedenstående angivelser:
- Reglamento (CE) n° 417/96
- Forordning (EF) nr. 417/96
- Verordnung (EG) Nr. 417/96
- Êáíïíéóìüò (ÅÊ) áñéè. 417/96
- Regulation (EC) No 417/96
- Règlement (CE) n° 417/96
- Regolamento (CE) n. 417/96
- Verordening (EG) nr. 417/96
- Regulamento (CE) nº 417/96
- Asetus (EY) N:o 417/96
- Förordning (EG) nr 417/96.
2. Uanset artikel 5 i forordning (EF) nr. 1445/95 angives der i licensansøgningens og licensens rubrik 16 en eller flere af KN-koderne for de produkter, der er omhandlet i artikel 1, stk. 1, første, andet eller tredje led.
Artikel 3
1. Licensansøgningerne indgives fra 12. til 19. marts 1996.
2. Hvis en erhvervsdrivende indgiver mere end en ansøgning vedrørende de produkter, der er omhandlet i artikel 1, stk. 1, første, andet eller tredje led, kan ingen af de ansøgninger, der vedrører samme led, tages i betragtning.
3. Medlemsstaterne underretter senest den femte arbejdsdag efter den dag, hvor perioden for indgivelse af ansøgninger udløber, Kommissionen om de ansøgninger, der er indgivet for de i artikel 1, stk. 1, omhandlede mængder. Meddelelsen skal indeholde en fortegnelse over ansøgere fordelt på de mængder, der er ansøgt om licens for, på de tilhørende KN-koder og på produkternes oprindelsesland.
Alle meddelelser, også dem om »ingen ansøgninger«, gives ved telex- eller telefaxmeddelelse, og i tilfælde, hvor der er indgivet ansøgninger, benyttes den i bilaget til nærværende forordning gengivne model.
4. Kommissionen træffer afgørelse om, i hvilket omfang licensansøgninger kan imødekommes.
Hvis de mængder, der ansøges om licens for, overstiger de disponible mængder, fastsætter Kommissionen en ensartet procentsats for nedsættelse af de mængder, der er ansøgt om.
5. Beslutter Kommissionen, at ansøgningerne kan antages, udstedes licenserne den 9. april 1996.
6. De udstedte licenser er gyldige i hele Fællesskabet.
Artikel 4
1. Medmindre andet er fastsat i denne forordning, finder bestemmelserne i forordning (EØF) nr. 3719/88 og (EF) nr. 1445/95 anvendelse.
2. Artikel 8, stk. 4, i forordning (EØF) nr. 3719/88 anvendes ikke.
3. Uanset artikel 4 i forordning (EF) nr. 1445/95 fastsættes sikkerheden for importlicenserne til 12 ECU/100 kg produktvægt.
4. Gyldighedsperioden for importlicenserne udløber den 30. juni 1996.
Artikel 5
De i artikel 1 omhandlede toldsatser finder anvendelse på produkterne ved forelæggelse af et varecertifikat EUR.1 udstedt af udførselslandet i henhold til bestemmelserne i protokol 4, der er knyttet som bilag til Europaaftalerne.
Artikel 6
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. januar 1996.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. marts 1996.